Kampsbaai-brand: Hotel ontruimFoto: WoF Linton Rensburg, woordvoerder van Working on Fire (WoF), het gesê drie helikopters en ŉ vliegtuig is ontbied om te help om die brand onder beheer te probeer bring. Die brand het Woensdag kort ná 12:00 uitgebreek en brandbestrydingspanne van WoF, Tafelberg Nasionale Park, NCC Environmental Services en VWS Wildfires poog sedertdien om dit onder beheer te bring. Twee weermaghelikopters word ook al sedert Woensdag ingespan. Volgens Rensburg is die Twelve Apostles Hotel Donderdagaand inderhaas ontruim nadat die brand na aan die hotel beweeg het. “Minstens 55 werkers van WoF sal vandag saam met 40 brandbestryders van NCC en 18 lede van VWS poog om die brand onder beheer te bring.” Meer as 200 hektaar is reeds in die brand vernietig. Rensburg het gesê die brand het na die Oudekraal-piekniekgebied beweeg. “Ons vermoed dit gaan ŉ besige brandseisoen dié somer wees met die langdurige droogte wat in groot dele van die provinsie ervaar word.”